
Zonja dhe zotërinj, të nderuar miq e të ftuar, të nderuar kolegë, te dashur studentë!

Sot, ndërsa mblidhemi për të festuar Ditën e Drejtësisë, ditë që riafirmon angazhimin tonë të përbashkët për zbatimin e saj, integritetin dhe sundimin e ligjit, ndjehemi të vlerësuar dhe të nderuar nga prania e të gjithë Ju në midiset e Shkollës sonë. Në emër të Këshillit Pedagogjik të Shkollës uroj për secilin, mirë se keni ardhur.

Veprimtaria e sotme synon të jetësojë, evokojë dhe nderojë thelbin e  përmbajtjes së kësaj dite, njeriun e drejtësisë që mishëron me qenien e tij parimet e shkruara dhe standardet me të cilat duhen mbartur në personalitetin e secilit prej kolegëve të sistemit të drejtësisë. 

Ndaj, nën atë synim,  krye nderi i ditës, i të ftuarve kolegë, i qëllimit të takimit të sotëm, i takon dikujt që personifikon pikërisht vlerat që duhet të simbolizojë ditën e Drejtësisë, i takon Prof. Ismet Elezit, personaliteti i të cilit vazhdon e shfaqet në një mënyrë që kapërcen kohën.

Megjithëse ai nuk arriti të vijë sot midis nesh, në këtë holl, uroj shumë që të kemi mundësinë një rast tjetër, përsëri ideja jonë për të demonstruar aspektin vendimtar të Drejtësisë si sistem, aspektin njerëzor të saj, është e pavarur nga prania apo jo e personaliteteve të tillë, nga mishërimi fizik përkundër kontributit me vepra ndër të paktën tetë dekada në fronte të shumta të aktivitetit juridik. Më duhet të them se, ideja për t’i dedikuar personalitetit të profesor Ismetit festimet e Ditës së Drejtësisë u nxit prej librit të tij të fundit, botuar nga Shkolla e Magjistraturës, titulluar “Kultura Juridike në Shtet dhe Shoqëri”, që përbën udhërrëfyes të vërtetë për të gjithë ne dhe përtej nesh. Gjithë preokupacionin e tij që shfaqet kudo në libër rreth domosdoshmërisë dhe nevojës së përthithjes së kulturës juridike ndër qenien shoqërore, e përmban çdo ditë e Drejtësisë, Drejtësia në vetvete që, synon as me pak e as më shumë se sa të ndikojë në zgjidhjen e konflikteve, paqen sociale dhe bindjen e vullnetshme ndaj ligjit e rregullit.

Profesor Ismet Elezi na kujton se drejtësia nuk është thjesht një sistem ligjesh, ajo është një frymë. Një frymë e çuar përpara nga ata që edukojnë, që mbrojnë, që flasin të vërtetën edhe kur është e vështirë dhe që nuk ndalojnë kurrë së besuari në një botë më të mirë e më të drejtë.

Ne jemi këtu jo vetëm për të nderuar vetë drejtësinë, por për të festuar ketë testament të gjallë të veprimit të saj,  Profesor Ismet Elezi 105 vjeç i ri dhe, ende ne punë, ende frymëzues, ende duke formësuar mendjet dhe shoqërinë.

Profesor Ismet Elezi ka qenë një studiues, një mentor, një vizionar dhe një avokat i pamëshirshëm për të vërtetën përgjatë më shumë se tetë dekada. Përmes sakrificave, devocionit, krenarisë, dinjitetit profesional  ai ka mbetur konstant në përkushtimin e tij ndaj dijes dhe drejtësisë edhe tani, gjatë kohës së revolucioneve digjitale. Jeta e tij na kujton se drejtësia nuk është një ideal abstrakt – është një angazhim i jetuar, i praktikuar çdo ditë në klasa, zyra publike apo private dhe, komunitete.

Të thuash që Profesor Ismeti është i jashtëzakonshëm do të ishte një nënvlerësim. Për më shumë se 8 dekada, ai ka qenë një shtyllë urtësie, duke formuar breza të mendjeve ligjore, duke sfiduar padrejtësinë dhe duke mbështetur lidhjen e shenjtë midis arsimit dhe barazisë se njerëzve. Ai jo vetëm që ka dëshmuar historinë  e drejtësisë, ai ka ndihmuar në formësimin e saj.
Mbase si të gjithë Ju kolegë, ende mua me kujtohen fjalët e tij në Fakultet kur zgjidhte prioritetin për ne, juristet e ardhshëm se, duhej të bëheshim njerëz te mirë së pari, e më pas juristë.

Në moshën 105-vjeçare, ndërsa shumë mund të kenë zgjedhur pushimin, Profesor Ismeti vazhdon të punojë, shkruaje dhe të frymëzojë. Prania e tij na kujton se mosha nuk është një kufi - pasioni është i përjetshëm dhe mençuria thellohet çdo vit që kalon.

Le të jetë kjo Ditë e Drejtësisë jo thjesht një festë parimesh, por një festë e njerëzve që jetojnë sipas tyre. Faleminderit, Profesor Elezi që jeni një fener drejtësie, qëndrueshmërie dhe shërbimi gjatë gjithë jetës.

Le të përpiqemi të gjithë të ndjekim shembullin tuaj – me integritetin në zemrat tona, guximin në veprimet tona dhe drejtësinë si udhërrëfyes.

Në emër të të gjithë të pranishmëve këtu, ju shpreh respektin dhe mirënjohjen tonë më të thellë. Le të vazhdojë puna e jetës suaj të frymëzojë dhe le të jetë përkushtimi ynë për JU në Ditën e Drejtësisë mirënjohje për trashëgiminë tuaj – një trashëgimi shërbimi, integriteti dhe urtësie të pakufishme.

Gëzuar të Gjithëve 
Ju faleminderit!
